Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 960

A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható munkaerőhelyzetről és az ezzel kapcsolatos kormányzati intézkedésekről. A kormányprogramban megfogalmazott gazdaságpolitikai törekvéseknek megfelelően a foglalkoztatáspolitika a középtávú stratégiai feladatai között a következő célokat határozta meg: — a foglalkoztatottság bővítését, hosszabb távon — az EU által kitűzött célnak megfelelően — a teljes foglalkoztatás lehetőségének biztosítását;* — az inaktivitás tendenciájának a visszafordítását; — a munkanélküliség jellegének a megváltoztatását, a tartósból a rövid távú, a tömegesből a konjunkturális, a strukturálisból a súrlódásos munkanélküliség elérését; — a foglalkoztatottak alkalmazkodóképességének és a vállalkozások versenyképességének javítására irányuló törekvések támogatását; — a munkaerőpiaci egyenlőtlenségek mérséklését. Az irányelvek kapcsolódnak azokhoz a súlyponti elemekhez, amelyek az ország gazdaságpolitikájában, illetve annak megvalósításában a legfontosabb prioritásokat jelentik. Ebben az évben az egyik meghatározó célkitűzés a foglalkoztatottak számának növelése. Ez egyrészt a közgazdasági szabályozás továbbfejlesztésével, másrészt a direkt módszerek alkalmazásával, az infrastruktúra építési programok beindításával, a befektetésösztönzés és a munkahelyteremtés támogatásával valósítható meg. A Kormány tervei szerint a foglalkoztatottak száma 2000-ben 1—1,5%-kal növekszik. Mindemellett alapvető célkitűzés a vállalkozások stabil működési feltételeinek biztosítása, valamint a munkahelyteremtő képesség növelése, főként a kis- és középvállalati körben. * Néhány fogalom magyarázatát a Függelék tartalmazza. Az elmúlt években folytatott következetes gazdaságpolitika eredményeként kedvező tendenciák alakultak ki mind a gazdaság növekedésében, mind az infláció csökkentésében, de a legmarkánsabb eredmények a foglalkoztatás területén mutathatók ki. A foglalkoztatási helyzetben 1998 óta határozott javulás érezhető. Abban az évben a foglalkoztatottak évi átlagos száma — a KSH egységes módszertani elvei alapján számítva — az 1997. évi átlagos értéket 51,6 ezer fővel haladta meg. 1998-ban a munkanélküliek száma éves átlagban 313 ezer fő volt, 36 ezerrel kevesebb, mint az előző évben. Így a munkanélküliségi ráta a nemzetközileg elfogadott módszertani elvek szerint számítva az 1997. évi 8,7%-ról

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes